**Kätketty** (*Caché*) on Michael Haneken käsikirjoittama ja ohjaama ranskankielinen elokuva vuodelta 2005. Sen pääosia Georgesia esittää Daniel Auteuil ja tämän vaimoa Annea Juliette Binoche.

Elokuva on kuvattu Pariisissa ja Wienissä. Tässä elokuvassa Haneke käytti ensimmäisen kerran HD-video-kameroita. Elokuvassa ei ole filmimusiikkia.

Vuonna 2016 *Kätketty* äänestettiin BBC:n kyselyssä tämän vuosisadan 25 parhaan elokuvan joukkoon. Äänestäjinä oli 177 elokuva-asiantuntijaa eri puolilta maailmaa.

Juoni
-----

Ranskalaisen perheen elämä menee sekaisin, kun heille alkaa tulla nimettömältä lähettäjältä heidän kodistaan kuvattuja valvontanauhoja. Georges Laurent (Daniel Auteuil) on menestynyt ranskalaisen kirjallisuusaiheisen televisio-ohjelman isäntä, joka asuu kirjankustantajavaimonsa Annen (Juliette Binoche) ja heidän kouluikäisen poikansa Pierrotin (Lester Makedonsky) kanssa. Heidän ovelleen ilmestyy salaperäisiä videokasetteja, jotka paljastavat, että heidän kotiaan on jo pitkään kuvattu paikallaan pysyvällä kadulla olevalla kameralla, jota he eivät ole huomanneet. Alkuun harmittomilta tuntuneisiin nauhoihin liittyy myöhemmin ikäviä piirroksia, ja nauhat asettavat kyseenalaiseksi Georgesin aiemmin elämän niin että siitä tulee ikävyyksiä sekä hänen työlleen että avioliitolleen.

Vastaanotto
-----------

*Cachén* ensi-ilta oli Cannesin elokuvajuhlilla 2005. Elokuva sai juhlilla runsaasti palkintoja, kuten parhaan ohjaajan palkinnon ja FIPRESCIn palkinnon. Elokuva on saanut myös useita vuoden 2005 European Film Awards -palkintoja, se valittiin parhaaksi eurooppalaiseksi elokuvaksi, ja lisäksi se sai Paras eurooppalainen ohjaaja, Paras eurooppalainen näyttelijä (Daniel Auteuil) ja Paras eurooppalainen leikkaaja -palkinnot.

Varietyn Deborah Young kirjoitti: "Michael Hudecekin ja Nadine Musen leikkaama tiivis paketti pitää tarinan sujuvana ja keskittyneenä mutta hyvin tiiviinä ja pitää vallassaan katsojien huomiota alusta loppuun." Yhdysvaltalaisen viihdealan ammattijulkaisun The Hollywood Reporterin Kirk Honeycutt sanoo: "Selvittäessään lähes unohtuneen salaisuuden omahyväisen ja itsekylläisen ranskalaisen intellektuellin elämässä Haneke tutkii hyvin syvältä syyllisyyteen, kommunikaation ja tahalliseen muistinmenetykseen liittyviä kysymyksiä." Chicago Sun-Timesin Roger Ebert kirjoittaa "...hyvin vaikuttava, hämmentävä ja järkyttävä elokuva, joka osoittaa, miten mukava elämä menee raiteiltaan jo pelkästään siitä, että joku tarkkailee sitä." Ebert käsitteli elokuvaa toistamiseen sarjassaan "Great Movies", jossa hän pohti tarkemmin juonen ja ohjauksen vivahteita, ja mitä niihin mahdollisesti sisältyy.   The Guardianin Peter Bradshaw antoi elokuvalle kaikki viisi tähteä ja sanoi sitä yhdeksi vuosikymmenen elokuvista sekä Haneken mestariteokseksi.

Lähteet
-------

1. ↑  Caché *the-numbers.com*. Viitattu 20.8.2011. (englanniksi)
2. ↑  Cache (Hidden) *boxofficemojo.com*. Viitattu 20.8.2011. (englanniksi)
3. ↑  The 21st Century’s 25 Greatest Films. BBC Culture 24.8.2016. (englanniksi)
4. ↑  Festival de Cannes: Caché *festival-cannes.com*. Viitattu 5.12.2009.
5. ↑  Cache" and "Sophie Scholl" Top European Film Awards
6. ↑  Winners of the european film awards 2007 (Arkistoitu – Internet Archive)
7. ↑  *Cache* review at Variety
8. ↑  Hidden (Cache) at The Hollywood Reporter
9. ↑  *Cachén* esittely (Arkistoitu – Internet Archive), Roger Ebert
10. ↑  *Caché: Great Movies* review (Arkistoitu – Internet Archive) by Roger Ebert
11. ↑  *"Caché:" A riddle, wrapped in a mystery, inside an enigma* blog entry (Arkistoitu – Internet Archive) by Roger Ebert
12. ↑  Hidden (Caché) review

  

Michael Haneken ohjaamat elokuvat

|  |  |
| --- | --- |
| **1980-luku** | *Seitsemäs manner* (1989) |
| **1990-luku** | *Bennyn video* (1992) · *71 katkelmaa erään sattuman kronologiasta* (1994) · *Funny Games* (1997) |
| **2000-luku** | *Pianonopettaja* (2001) · *Suden aika* (2003) · *Kätketty* (2005) · *Funny Games* (2007) · *Valkoinen nauha* (2009) |
| **2010-luku** | *Rakkaus* (2012) · *Happy End* (2017) |